ህወሓት ዘላቂ ልማት ለማረጋገጥ በትኩረት እደሚሰራ አስታወቀ
 – በትግራይ በ2005 ዓ/ም ህዝብን ተጠቃሚ ያደረጉ የልማት ስራዎች መከናወናቸውን የህወሓት ማእከላዊ ኮሚቴ አስታወቀ፡፡ማእከላዊ ኮሚቴው በባጀት አመቱ የተገኙት መልካም ተሞክሮዎችን በማስፋት ዘላቂ ልማት ለማረጋገጥ የሚያስችሉ አቅጣጫዎችን በማስቀመጥ ስብሰባውን አጠናቋል፡፡ የህወሓት ማእከላዊ ኮሚቴ ከነሃሴ 28-    Éጉሜ አንድ 2005 ዓ/ም ባካሄደው መደበኛ ስብሰባ በ2005 ባጀት አመት “ዘመቻ መለስ ለእድገትና እምርታ” በሚል መሪ ሃሳብ የተከናመኑ ተግባራትን ገምግሟል፡፡በዚህ መሰረትም በገጠር በአካባቢ ጥበቃና በመስኖ ልማት ዘርፍ፣ ምርትና ምርታማነትን በማሳደግ ረገድ ህዝቡ፣ ድርጅቱና መንግስት በጥምረት ያከናወኑት ተግባር ውጤታማ መሆኑን ማእከላዊ ኮሚቴው ገምግሟል፡፡በጥቃቅንና አንስተኛ ተቋማት ልማት ዘርፍ፣ በስራ እድል ፈጠራ እንዲሁም በአገልግሎት አሰጣጥ ዘርፍ አመርቂ ውጤቶች መመዝገባቸው ነው ማእከላዊ ኮሚቴው በግመረገማው ያረጋገጠው፡፡በገጠርም ሆነ በከተማ የመሰረተ ልማት አውታሮችን በማስፋፋት ረገድ የተገኘው ውጤት ከፍተኛ መሆኑን ኮሚቴው አረጋገጧል፡፡በማኅበራዊ አገልግሎት ልማት ዘርፍም በተለይ በትምህርትና ጤና አገልግሎቶች የተከናወኑ ስራዎች ህዝብን ተጠቃሚ ያደረገ ውጤት ማስገኘታቸውን አስታውቋል፡፡ መልካም አስተዳደርን በማስፈን ረገድም ውጤታማ ስራዎች መሰራታቸውን ነው የህዝባዊ ወያነ ሓርነት ትግራይ ማእከላዊ ኮሚቴ ያረጋገጠው፡፡ከዚህ በተጨማሪ በ2005 በጀት አመት የልማት ስራዎች ትግበራ ላይ ያጋጠሙ ማነቆዎችንና የታዩ ድክመቶችንም በዝርዘር በማየት የመፍትሄ ሀሳቦች ያስቀመጠው የህወሓት ማእከላዊ ኮሚቴ  በበጀት አመቱ የተገኙ ልምዶችን በመቀመርና መልካም ተሞክሮዎችን በማስፋት በ2006 በጀት አመትም በእድገትና ትራንስፎርሜሽን እቅድ የተቀመጡ ግቦችን ለማሳካት እንዲሁም በ11ኛው የህወሓት ጉባኤ የተወሰኑ ውሳኔዎችን ውጤታማ በሆነ መልኩ ለመተግበር የሚያስችሉ አቅጣጫዎችን አስቀምጧል፡፡የትግራይ ህዝብ እንደወትሮው ከመሪ ድርጅቱ ህወሓት ጎን በመሰለፍ የታላቁን መሪ መለስ ዜናዊንና የመላ ሰማእታትን አደራ ለመወጣት እንዲረባረብ የህወሓት ማእከላዊ ኮሚቴ ጥሪ አቅርቧል፡፡    